Je Emanjars, dite Blanche, dame de Sombernon et de Estez, faiz savoir à touz cels qui verront et orront ces presentes lettres que je doi et ai promis et sui tenue, por lou remede de m’arme, de randre et de paier chascun an cent solz de la monoie courant en Burgoinne ès Freres de l’Ospitaul Saint Antoine de Estez, lou jor de la saint Remi, por la raison de l’aumone que madame Adeline, ma mere, avoit faite des devant diz cent sols ès devant diz Frères, por lou remede de s’ame et de ses encessours. Et por ceu que je devant dite Emanjars sui tenue et me sui obligié por moi et por mes hoirs perduraublemant à ceu que la dite aumone soit paié au terme desus dit, et qu’ele ne perisse que ja n’aviéengne, ai je assis et assenez les diz cent solz de la dite monoie a panre et avoir chascun an des devant diz Freres de moi et de ses hoirs enteriennemant sus ma taille d’Estez et sus tout lou remenant de toutes mes autres yssus de la dite ville et dou finaige, se la dite taille ne souffisoit à la paie des diz cent sols, les ques cent sols, je et mi hoir ou mes commandemans, ou li commandemans de mes hoirs qui recivront la dite taille ou les dites yssus sont tenu de délivrer au dit terme ès devant diz Frères en non de moi et de mes hoirs sans nulle condition et especiaumant en la ville d’Estez desus dite, et wel et otroi et en obligois moi et mes hoirs perduraublemant que messires li dux de Burgoinne, qui or i est, ou cil qui seront duc de Burgoinne après lui, ou lor hoir, ou lor commandemans en cui baillie ou en cui garde la dite ville et li finaiges d’Estez seroit, que se jei ou mi hoir se failiens en la paie des diz cent sols, en partie ou en tout, au terme desus dit et en la dite ville, que ja ne soit que il me pouissient contraindre et tous mes hoirs por la prise de nos choses, sanz connoissance de cause, toutes les foiz que li dit Frere, ou lor certainz commandemans les en requeroit des lou dit termine en avant. Et toutes ces choses desus dites et les choses obligées come celes qui sunt de mon chief, si com il est devant dit, promet je et sui tenue por moi et por mes hoirs dou garder et dou garentir ès devant diz Freres en paiz contre touz chalongeus, et que je, ne mi hoir, ne poons ne ne devons je mais aler en contre, en fait ne en consentemant, ne en parole, par quelque raison, ne par quelque auction que ceu fust, qui nos povist acquerir droit d’aler encontre en court de Crestienté, ou en toute laie à laquele action, et à toute raison qui porroit valoir je irrenunsois por moi et por mes hoirs expressemant de tout en tout. En tesmoinage de la quel chose por ceu que ce soit fort ferme chose et estauble, j’ai mis mon seal en ces presentes lettres et ai requis ès honoraubles homes mon seignor Jaque, curé d’Estez, et mon seignor Michié, curé de Jaillé, que il missiant lor seal en ces presentes lettres avec lou mien en tesmoingnage de ces choses, et nos devant dit curé, à la requeste et à la priere de la devant dite dame, avons mis nos saels en ces presentes lettres. Ce fu fait en l’an de grace mil deus cenz et sexante et unze, ou mois de Aoust.